Document ID: 32013D0752

IZVEDBENI SKLEP KOMISIJE
z dne 11. decembra 2013
o spremembi Odločbe 2006/771/ES o uskladitvi radijskega spektra za uporabo naprav kratkega dosega in o razveljavitvi Odločbe 2005/928/ES
(notificirano pod dokumentarno številko C(2013) 8776)
(Besedilo velja za EGP)
(2013/752/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Odločbe Evropskega parlamenta in Sveta št. 676/2002/ES z dne 7. marca 2002 o pravnem okviru za politiko radijskega spektra v Evropski skupnosti (Odločba o radijskem spektru) (1) in zlasti člena 4(3) Odločbe,
ob upoštevanju naslednjega:
(1)
Odločba Komisije 2006/771/ES (2) usklajuje tehnične pogoje za uporabo spektra za številne vrste naprav kratkega dosega, vključno z aplikacijami, kot so alarmi, lokalna komunikacijska oprema, naprave za odpiranje vrat in medicinski vsadki, in za inteligentne prevozne sisteme. Naprave kratkega dosega so običajno izdelki široke potrošnje in/ali prenosni izdelki, ki jih je mogoče enostavno prenašati in uporabljati prek meja; razlike v pogojih dostopa do spektra zato preprečujejo njihov prosti pretok, povečujejo proizvodne stroške ter povzročajo tveganje škodljivega motenja drugih radijskih aplikacij in storitev.
(2)
Sklep št. 243/2012/EU Evropskega parlamenta in Sveta z dne 14. marca 2012 o vzpostavitvi večletnega programa politike radijskega spektra (3) (PPRS) nalaga državam članicam, da v sodelovanju s Komisijo, in kadar je to potrebno, spodbujajo skupinsko in skupno uporabo spektra za povečanje učinkovitosti in prožnosti.
(3)
Zaradi vse večjega pomena naprav kratkega dosega za gospodarstvo ter hitrih tehnoloških sprememb in sprememb družbenih potreb se lahko pojavijo nove aplikacije za naprave kratkega dosega. Te zahtevajo redno posodabljanje pogojev za usklajevanje spektra.
(4)
Komisija je 5. julija 2006 v skladu s členom 4(2) Odločbe št. 676/2002/ES Evropsko konferenco uprav za pošto in telekomunikacije (CEPT) trajno pooblastila za posodabljanje Priloge k Odločbi 2006/771/ES glede na tehnološki in tržni razvoj naprav kratkega dosega.
(5)
Usklajeni tehnični pogoji za naprave kratkega dosega, vsebovani v Odločbi 2006/771/ES, so že bili spremenjeni z odločbama Komisije 2008/432/ES (4) in 2009/381/ES (5), Sklepom Komisije 2010/368/EU (6) ter Izvedbenim sklepom Komisije 2011/829/EU (7), in sicer tako, da so nadomestili njeno prilogo.
(6)
Konferenca CEPT je v svojem poročilu (8), ki ga je predložila marca 2013 kot odgovor na zgoraj navedeno pooblastilo, Komisijo obvestila o rezultatih zahtevanega pregleda „vrst naprav kratkega dosega“ in kategorij „drugih omejitev uporabe“ v Prilogi k Odločbi 2006/771/ES in Komisiji svetovala, naj spremeni nekatere tehnične vidike iz navedene priloge.
(7)
Iz rezultatov pooblastila izhaja, da naprave kratkega dosega, ki delujejo na neizključni osnovi in na osnovi skupne uporabe, na eni strani potrebujejo pravno varnost glede možnosti skupne uporabe spektra, ki se lahko doseže s predvidljivimi tehničnimi pogoji za skupno uporabo usklajenih pasov, da se zagotovi zanesljiva in učinkovita uporaba usklajenih pasov. Na drugi strani pa te naprave kratkega dosega potrebujejo tudi zadostno prožnost za omogočanje najrazličnejših aplikacij, da se čim bolj izkoristijo prednosti brezžične inovacije v Uniji. Torej je potrebno uskladiti opredeljene tehnične pogoje uporabe, da se prepreči škodljivo motenje in zagotovi čim večja prožnost, ob spodbujanju zanesljive in učinkovite uporabe frekvenčnih pasov s strani naprav kratkega dosega.
(8)
K temu prispevata nevtraliziranje pojma „vrsta“ naprav kratkega dosega in usklajevanje kategorij naprav kratkega dosega. Dve vrsti kategorij bi lahko vzpostavili predvidljiva okolja skupne uporabe za celotno skupino naprav kratkega dosega. Naprave kratkega dosega v teh dveh kategorijah so razvrščene bodisi na podlagi podobnih tehničnih mehanizmov za dostop do spektra ali na podlagi scenarijev skupne uporabe, ki določajo pričakovano gostoto razporeditve.
(9)
Obseg kategorij iz tehnične priloge omogoča uporabnikom predvidljivost v odnosu do drugih naprav kratkega dosega, ki lahko uporabljajo isti frekvenčni pas na neizključni osnovi in na osnovi skupne uporabe. V skladu z Direktivo 1999/5/ES Evropskega parlamenta in Sveta z dne 9. marca 1999 o radijski opremi in telekomunikacijski terminalski opremi ter medsebojnem priznavanju skladnosti te opreme (9) (Direktiva R&TTE) morajo proizvajalci v okviru takšnih kategorij zagotoviti, da se naprave kratkega dosega učinkovito izognejo škodljivemu motenju drugih naprav kratkega dosega.
(10)
V posebnih frekvenčnih pasovih, ki jih zajema ta sklep, se s kombinacijo usklajene kategorije naprav kratkega dosega in tehničnih pogojev uporabe (frekvenčni pas, omejitev oddajne moči/poljske jakosti/gostote moči, dodatni parametri in druge omejitve uporabe) vzpostavlja usklajeno okolje skupne uporabe na način, ki omogoča napravam kratkega dosega skupno uporabo spektra na neizključni osnovi ne glede na namen uporabe.
(11)
Zaradi zagotavljanja pravne varnosti in predvidljivosti takšnih usklajenih okolij skupne uporabe bi bila uporaba usklajenih pasov bodisi s strani naprav kratkega dosega, ki niso vključene v usklajeno kategorijo, ali na podlagi manj strogih tehničnih parametrov dovoljena samo, v kolikor ne ogroža zadevnega okolja skupne uporabe.
(12)
Komisija je 6. julija 2011 izdala še eno pooblastilo za konferenco CEPT v skladu s členom 4(2) Odločbe št. 676/2002/ES, da izvede potrebne tehnične študije v podporo morebitnemu pregledu Odločbe Komisije 2005/928/ES z dne 20. decembra 2005 o uskladitvi frekvenčnega pasu od 169,4 do 169,8125 MHz v Skupnosti (10), da se zagotovi učinkovita uporaba usklajenega frekvenčnega obsega v skladu s členom 5 navedene odločbe.
(13)
Konferenca CEPT je v poročilu (11), ki ga je predložila junija 2012 kot odgovor na drugo pooblastilo, Komisiji svetovala, da vključi obstoječe in dodatne uskladitvene ukrepe za naprave z nizko močjo/kratkim dosegom v pas 169 MHz v okviru načrtovane spremembe Priloge k Odločbi 2006/771/ES za večjo prepoznavnost in preglednost usklajenega frekvenčnega obsega (od 169,4 do 169,8125 MHz).
(14)
Na podlagi rezultatov dela konference CEPT je mogoče racionalizirati ureditvene pogoje za naprave kratkega dosega. Z uskladitvijo pogojev za dostop do spektra bi se dosegel cilj spodbujanja skupinske uporabe spektra na notranjem trgu za kategorije naprav kratkega dosega, določen v sklepu PPRS.
(15)
Treba je torej spremeniti Prilogo k Odločbi 2006/771/ES in ustrezno razveljaviti Odločbo 2005/928/ES.
(16)
Oprema, ki deluje pod pogoji iz tega sklepa, mora biti skladna tudi z Direktivo R&TTE, da se zagotovi učinkovita uporaba spektra in prepreči škodljivo motenje, kar se izkaže z upoštevanjem usklajenih standardov ali izvedenimi nadomestnimi postopki za ocenjevanje skladnosti.
(17)
Ukrepi iz tega sklepa so skladni z mnenjem Odbora za radijski spekter -
SPREJELA NASLEDNJI SKLEP:
Člen 1
V členu 2 Odločbe 2006/771/ES se doda naslednja točka:
„3.
‚kategorija naprav kratkega dosega‘ pomeni skupino naprav kratkega dosega, ki uporabljajo spekter s podobnimi tehničnimi mehanizmi za dostop do spektra ali na podlagi scenarijev skupne uporabe.“
Člen 2
Člen 3 Odločbe 2006/771/ES se nadomesti z naslednjim:
‚Člen 3
1. Države članice določijo in dajo na voljo na neizključni osnovi ter brez motenja in zaščite frekvenčne pasove za kategorije naprav kratkega dosega, ob upoštevanju posebnih pogojev in v roku za izvedbo, kot je določeno v Prilogi k tej odločbi.
2. Ne glede na odstavek 1 lahko države članice zahtevajo ugodnost iz člena 4(5) Odločbe o radijskem spektru.
3. Ta odločba ne posega v pravico držav članic, da omogočijo uporabo frekvenčnih pasov pod manj strogimi pogoji ali za naprave kratkega dosega, ki niso vključene v usklajeno kategorijo, če to ne preprečuje ali zmanjšuje možnosti, da se naprave kratkega dosega iz takšne kategorije opirajo na ustrezen nabor usklajenih tehničnih in operativnih pogojev, kot je opredeljeno v Prilogi k tej odločbi, na neizključni osnovi in v drugačne namene omogočajo skupno uporabo določenega dela spektra za naprave kratkega dosega iz te kategorije.‘
Člen 3
Priloga k Odločbi 2006/771/ES se nadomesti z besedilom iz Priloge k temu sklepu.
Člen 4
Odločba 2005/928/ES se razveljavi.
Člen 5
Države članice poročajo Komisiji o izvajanju tega sklepa najpozneje do 1. septembra 2014.
Člen 6
Ta sklep je naslovljen na države članice.
V Bruslju, 11. decembra 2013

Labels: 7
12